CELEX: 62018TN0661
Language: fi
Date: 2018-11-07 00:00:00
Title: Asia T-661/18: Kanne 7.11.2018 – Securitec v. komissio

21.1.2019   
            
            
               FI
            
            
               Euroopan unionin virallinen lehti
            
            
               C 25/46
            
         
      Kanne 7.11.2018 – Securitec v. komissio
      (Asia T-661/18)
      (2019/C 25/60)
      Oikeudenkäyntikieli: ranska
      
         Asianosaiset
      
      
         Kantaja: Securitec (Livange, Luxemburg) (edustaja: asianajaja P. Peuvrel)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ottamaan tämän kumoamiskanteen tutkittavaksi;
               
            
                  —
               
               
                  toteamaan sen aineellisesti perustelluksi;
               
            
                  —
               
               
                  näin ollen kumoamaan 7.9.2018 annetun hylkäävän päätöksen;
               
            
                  —
               
               
                  kumoamaan myös 17.9.2018 annetun komission päätöksen;
               
            
                  —
               
               
                  määräämään kaikista muista tällä alalla sovellettavista velvollisuuksista;
               
            
                  —
               
               
                  velvoittamaan komission korvaamaan oikeudenkäyntikulut ja kaikki muut tästä asiasta johtuvat kulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka nojautuu perusteluvelvollisuuden noudattamatta jättämiseen yhtäältä 7.9.2018 annetun komission sen päätöksen osalta, joka koski Euroopan komission käytössä ja/tai hoidossa olevien rakennusten turvallisuusjärjestelmien huoltoon liittyvää tarjouspyyntöä nro HR/R1/PR/2017/059 (EUVL 2018/S 209–476275), ja toisaalta 17.9.2018 annetun sen päätöksen osalta, jolla kieltäydyttiin antamasta kantajalle sen pyytämiä täsmennyksiä edellä mainitusta tarjouspyynnöstä. Kantajan esittämän tarjouksen hylkäävässä päätöksessä nimittäin todettiin pelkästään, ettei tarjottu hinta ollut alhaisin, vaikka hintaan liittyvä arviointiperuste ei ollut ainoa tarjouseritelmässä määrätty ratkaisuperuste. Koska perustelujen riittämättömyys on sama asia kuin perustelujen puuttuminen, sen seuraamuksena täytyy olla kyseisen päätöksen kumoaminen.
               
            
                  2)
               
               
                  Toinen kanneperuste, jonka mukaan riidanalainen päätös on lainvastainen. Kantaja väittää tältä osin, ettei pelkästään alhaisinta hintaa koskevaa arviointiperustetta ollut otettava huomioon ja että lisäksi edellytettiin, että hyväksytty tarjous olisi sääntöjen- ja asianmukainen. Kantajan mukaan tarjouskilpailun voittajalla ei ollut NEDAP-hyväksyntää, jota kuitenkin vaadittiin tarjouseritelmässä. Tarjouskilpailun ratkaiseminen kyseisen yhtiön hyväksi oli siis sääntöjenvastaista, ja riidanalaiset päätökset on näin kumottava.
               
            
                  3)
               
               
                  Kolmas kanneperuste, jonka mukaan avoimuuden, yhdenvertaisen kohtelun ja syrjintäkiellon periaatteita on loukattu riidanalaisissa päätöksissä, kun huomioon otetaan erityisesti se, että vaatimus, jonka mukaan erää nro 4 (Luxemburg) hakevien yritysten liikevaihdon oli oltava vähintään 900 000 euroa, oli suhteeton, ja ettei komissio vastannut kantajan 28.6.2018 päivättyyn kirjeeseen, jossa esitettiin tätä koskevia kysymyksiä.